Drie broers pak Tankwa-Karoo op motorfietse | Maroela Media
Bennie Fourie het saammet sy broers, Reynold en Wilbrie, die Tankwa-Karoo op motorfietse deurkruis. (Foto: Verskaf.)
Donderdag 10 September 21:00 kan kykers inskakel vir die heel eerste episode van Die Broer Toer op kykNET (DStv-kanaal 144), met Bennie Fourie en sy twee broers.
Bennie is bekend as akteur, regisseur en skrywer, maar hy en sy broers, Reynold en Wilbrie, is ook bekend vir hul legendariese avonture. Selfs met die eise wat die grootmenswêreld stel en hul verantwoordelikhede wat hulle in teenoorgestelde rigtings dryf, vind hulle steeds tyd om saam avonture aan te pak.
"Ons hou van remote toer en kamp. Omtrent een keer 'n jaar onderneem ons saam 'n avontuur. Of dit nou is om Botswana in te vaar of op die Oranjerivier te gaan roei – ons hou daarvan om 'anderste' soort vakansies te hou," vertel Bennie.
Hoewel hulle soos dag en nag verskil, is daar een ding wat hulle gemeen het – hulle sê nooit nee vir 'n uitdaging nie. En met hul volgende uitdaging gaan hulle behoorlik getoets word, want hierdie keer doen hulle dinge anders. Gewoonlik beplan Reynold en Wilbrie die avonture, maar hierdie keer gaan Bennie die avontuur beplan.
Vir die bekendstellingsepisode van Die Broer Toer pak die drie broers die Tankwa-Karoo aan op motorfietse. Bennie maak seker daar is heelwat uitdagings – kompetisie is al van kleins af 'n hoofbron van vermaak vir hulle, met die wenner wat beloon word en die verloorders wat beboet word. Dié familietradisie is 'n groot deel van hierdie avontuur – die pad is lank en die luukshede is min. So, wanneer dit kom by belonings, is daar baie op die spel.
Kykers sal dadelik van Bennie se twee broers, Reynold en Wilbrie, hou. "Reynold, 'n dominee soos ons pa, is verreweg die lieflikste, niceste mens in die wêreld en game vir alles," vertel Bennie. "Wilbrie is die stoutgat en 'lewe' van die partytjie. As hy sê ons moet 'n opblaasbootjie koop en in die see sit, dan doen ons dit – hy sal ons nie uitlos as ons dit nie doen nie.
"Ons het besluit om die Tankwa aan te pak vir Die Broer Toer-bekendstellingsepisode sodat kykers 'n idee kan kry van hoe ons avonture gewoonlik lyk. Indien dié episode suksesvol is, beoog ons om 'n selfs groter avontuur aan te pak," sê Bennie.
Vir die broers is dit belangrik om bymekaar te kom en saam herinneringe te skep.
"Ons wil vir mense wys dat dit maklik en lekker is om sulke avonture aan te pak – dit hoef ook nie 'n plaas te kos nie. Daar is 'n lekker balans tussen stout en snaaks, maar dit is ook familievriendelik – dis 'n episode met hart wat hopelik kykers sal aanmoedig om meer dinge saam te doen."
Skakel Donderdag 10 September 21:00 op kykNET (DStv-kanaal 144) in vir die eerste episode van Die Broer Toer.